**ОСНОВНИ РЕЗУЛТАТИ ОТ НАБЛЮДЕНИЕТО НА РАБОТНАТА СИЛА ПРЕЗ ЧЕТВЪРТОТО ТРИМЕСЕЧИЕ НА 2024 ГОДИНА**

**Коефициентът на безработица** е 3.8%,или с 0.4 процентни пункта по-нисък в сравнение с четвъртото тримесечие на 2023 година.

**Коефициентът на заетост за населението на възраст 15 - 64** навършени години се увеличава с 0.2 процентни пункта в сравнение със същото тримесечие на 2023 г. и достига 70.7%.

**Коефициентът на икономическа активност** за населението на възраст 15 - 64 навършени години е 73.6%, като в сравнение с четвъртото тримесечие на 2023 г. намалява с 0.1 процентни пункта.

**Безработица**

**Безработните лица** през четвъртото тримесечие на 2024 г. са 116.7 хил., от които 70.6 хил. (60.5%) са мъже и 46.0 хил. (39.5%) - жени. В сравнение с четвъртото тримесечие на 2023 г. броят на безработните намалява с 11.9 хил., или с 9.3%. За същия период коефициентът на безработица намалява с 0.4 процентни пункта и достига 3.8%, съответно 4.4% при мъжете и 3.2% при жените.

От всички безработни лица 19.7% са с висше образование, 47.9% - със средно, и 32.4% - с основно или по-ниско образование. Коефициентите на безработица по степени на образование са съответно 1.9% за висше образование, 3.6% за средно образование и 15.8% за основно и по-ниско образование.

**Фиг. 1. Коефициенти на безработица по степени на образование през четвъртото тримесечие на 2023 и 2024 година**

**Продължително безработни** (от една година или повече) са 57.2 хил. души, или 49.1% от всички безработни лица. **Коефициентът на продължителна безработица** е 1.9%.

От общия брой на безработните 16.1 хил., или 13.8%, търсят работа за първи път.

**Коефициентът на безработица за възрастовата група 15 - 29** навършени години през четвъртото тримесечие на 2024 г. е 6.5% (7.5% при мъжете и 5.2% при жените). В сравнение със същото тримесечие на 2023 г. този коефициент е по-нисък с 1.4 процентни пункта, което се дължи изцяло на намалението му при жените - с 3.3 процентни пункта.

**Заетост**

Общият брой на **заетите лица** през четвъртото тримесечие на 2024 г. е 2 929.1 хил., от които 1 544.4 хил. мъже и 1 384.7 хил. жени. Относителният дял на заетите лица от населението на възраст 15 и повече навършени години е 53.2%, като при мъжете този дял е 59.1%, а при жените - 47.9%**.**

В сектора на услугите работят 2 037.7 хил. души, или 69.6% от заетите лица, в индустрията - 765.5 хил. (26.1%), а в селското, горското и рибното стопанство - 125.8 хил. (4.3%).

По статус в заетостта заетите лица се разпределят по следния начин: 5.3% (156.2 хил.) са работодатели, 6.8% (198.5 хил.) - самостоятелно заети без наети, 87.7% (2 567.6 хил.) - наети, и 0.2% (6.8 хил.) - неплатени семейни работници. От общия брой на наетите лица 1 891.3 хил. (73.7%) работят в частния сектор, а 676.3 хил. (26.3%) - в обществения. С временна работа (за определен период от време) са 65.0 хил., или 2.5% от наетите лица.

През четвъртото тримесечие на 2024 г. заетостта в отделните възрастови групи е следната:

**Заетите лица на възраст 15 - 64 навършени години** са 2 808.9 хил. (1 476.5 хил. мъже и 1 332.4 хил. жени), а коефициентът на заетост е 70.7% (73.5% за мъжете и 67.9% за жените).

**Коефициентът на заетост за населението на възраст 15 - 29 навършени години** е 33.9% (37.5% за мъжете и 30.0% за жените).

**Коефициентът на заетост за населението на възраст 20 - 64 навършени години** е 76.8%, съответно 79.9% за мъжете и 73.6% за жените. В сравнение с четвъртото тримесечие на 2023 г. коефициентът на заетост (20 - 64 навършени години) се увеличава с 0.7 процентни пункта.

**Заетите лица на възраст 55 - 64 навършени години** са 636.4 хил., или 70.6% от населението в същата възрастова група (74.4% от мъжете и 67.1% от жените). В сравнение с четвъртото тримесечие на 2023 г. коефициентът на заетост за възрастовата група 55 - 64 навършени години нараства с 1.5 процентни пункта.

**Фиг. 2. Коефициенти на заетост по възрастови групи през четвъртото тримесечие на 2023 и 2024 година**

**Икономическа неактивност**

Общият брой на **икономически** **неактивните лица (лицата извън работната сила)** на възраст 15 и повече навършени години през четвъртото тримесечие на 2024 г. е 2 462.6 хил., от които 1 000.1 хил. (40.6%) са мъже и 1 462.5 хил. (59.4%) - жени.

**Икономически неактивните лица на възраст 15 - 64 навършени години** са 1 047.2 хил. (462.4 хил. мъже и 584.8 хил. жени) и представляват 26.4% от населението в същата възрастова група (23.0% от мъжете и 29.8% от жените). От тях 43.1% са неактивни поради участие в образование или обучение. Обезкуражените лица на възраст 15 - 64 навършени години са 22.3 хил., или 2.1% от икономически неактивните лица в същата възрастова група.

**Методологични бележки**

Наблюдението на работната сила е извадково и се провежда непрекъснато, като осигурява тримесечни и годишни данни за икономическата активност на населението на възраст 15 и повече навършени години. То обхваща обикновените домакинства в страната. Домакинствата, участващи в изследването, са избрани на случаен принцип и се анкетират чрез лично интервю.

**Наблюдаван период** - характеристиките на всяко анкетирано лице се отнасят за състоянието му през определена календарна седмица (от понеделник до неделя). В рамките на всяко тримесечие извадката е равномерно разпределена във всички 13 календарни седмици.

**Икономически активното население (работната сила)** включва всички заети и безработни лица.

**Заети** са лицата на възраст 15 - 89 навършени години, които през наблюдавания период:

- извършват работа дори за един час, за което получават работна заплата или друг доход;

- не работят, но имат работа, от която временно отсъстват поради годишен отпуск, болест, отпуск при раждане и отглеждане на малко дете и други.

**Безработни** са лицата на възраст 15 - 74 навършени години, които:

- нямат работа през наблюдавания период;

- активно търсят работа през период от четири седмици, вкл. наблюдаваната, или вече са намерили работа, която очакват да започнат до три месеца след края на наблюдавания период;

- имат възможност да започнат работа до две седмици след края на наблюдавания период.

**Продължително безработни** са лицата, които са безработни от една или повече години.

**Икономически неактивни (лица извън работната сила)** са лицата на възраст 15 и повече навършени години, които не са нито заети, нито безработни през наблюдавания период, вкл. всички лица на възраст 90 и повече навършени години.

**Обезкуражени** са лицата извън работната сила на възраст 15 - 74 навършени години, които желаят да работят, но не търсят активно работа, защото предполагат, че няма да намерят подходяща работа.

**Коефициент на икономическа активност** - относителен дял на икономически активното население (работната сила) от общото население (в съответната група).

**Коефициент на заетост** - относителен дял на заетите лица от общото население (в съответната група).

**Коефициент на безработица** - относителният дял на безработните лица от икономически активното население.

**Коефициент на продължителна безработица** - относителният дял на продължително безработните от икономически активното население.

При оценката на резултатите за четвъртото тримесечие на 2024 г. са използвани предварителни данни за населението на страната към 30.09.2024 година. Изключено е населението, живеещо в колективни домакинства.

Както при всяко извадково наблюдение, данните от Наблюдението на работната сила са обременени с грешки, дължащи се на извадката (стохастични грешки). Относителните стандартни грешки за основните показатели от наблюдението през четвъртото тримесечие на 2024 г. са:

- общ брой на заетите лица - 1.3%;

- общ брой на безработните лица - 5.9%;

- коефициент на безработица - 5.8%.

Поради направените закръгления в някои случаи общите данни могат да се различават незначително от сумата на отделните групи, включени в тях.

По-подробни данни от Наблюдението на работната сила за четвъртото тримесечие на 2024 г. могат да се намерят на сайта на НСИ - [www.nsi.bg](https://www.nsi.bg/bg/content/3990/%D0%BD%D0%B0%D0%B1%D0%BB%D1%8E%D0%B4%D0%B5%D0%BD%D0%B8%D0%B5-%D0%BD%D0%B0-%D1%80%D0%B0%D0%B1%D0%BE%D1%82%D0%BD%D0%B0%D1%82%D0%B0-%D1%81%D0%B8%D0%BB%D0%B0), раздел [„Пазар на труда“](https://www.nsi.bg/bg/content/3827/%D0%BF%D0%B0%D0%B7%D0%B0%D1%80-%D0%BD%D0%B0-%D1%82%D1%80%D1%83%D0%B4%D0%B0), [Наблюдение на работната сила](https://www.nsi.bg/bg/content/3990/%D0%BD%D0%B0%D0%B1%D0%BB%D1%8E%D0%B4%D0%B5%D0%BD%D0%B8%D0%B5-%D0%BD%D0%B0-%D1%80%D0%B0%D0%B1%D0%BE%D1%82%D0%BD%D0%B0%D1%82%D0%B0-%D1%81%D0%B8%D0%BB%D0%B0) и в [Информационната система ИНФОСТАТ](https://infostat.nsi.bg/infostat/pages/module.jsf?x_2=78).

**Приложение**

**Таблица 1**

**Основни показатели за икономическа активност на населението през**

**четвъртото тримесечие на 2023 и 2024 година**

|  |  |  |  |
| --- | --- | --- | --- |
| **Показател** | **IⅤ**  **тримесечие 2023** | **IⅤ**  **тримесечие 2024** | **Прираст**  **(IⅤ тримесечие 2024 спрямо**  **IⅤ**  **тримесечие 2023)** |
| **Общо** | | | |
| Коефициент на икономическа активност (15 - 64 години) - % | 73.7 | 73.6 | -0.1 |
| Заети лица - общо - хиляди | 2920.6 | 2929.1 | 8.5 |
| Заети лица на 15 - 64 години - хиляди | 2808.4 | 2808.9 | 0.5 |
| Заети лица на 15 - 24 години - хиляди | 98.8 | 98.6 | -0.2 |
| Заети лица на 15 - 29 години - хиляди | 311.7 | 294.3 | -17.4 |
| Заети лица на 20 - 64 години - хиляди | 2798.7 | 2803.4 | 4.7 |
| Заети лица на 55 - 64 години - хиляди | 618.6 | 636.4 | 17.8 |
| Коефициент на заетост - % | 53.1 | 53.2 | 0.1 |
| Коефициент на заетост (15 - 64 години) - % | 70.5 | 70.7 | 0.2 |
| Коефициент на заетост (15 - 24 години) - % | 16.9 | 16.4 | -0.5 |
| Коефициент на заетост (15 - 29 години) - % | 36.5 | 33.9 | -2.6 |
| Коефициент на заетост (20 - 64 години) - % | 76.1 | 76.8 | 0.7 |
| Коефициент на заетост (55 - 64 години) - % | 69.1 | 70.6 | 1.5 |
| Безработни лица - общо - хиляди | 128.6 | 116.7 | -11.9 |
| Безработни лица на 15 - 64 години - хиляди | 126.9 | 114.6 | -12.3 |
| Безработни лица на 15 - 29 години - хиляди | 26.6 | 20.6 | -6.0 |
| Коефициент на безработица - % | 4.2 | 3.8 | -0.4 |
| Коефициент на безработица (15 - 64 години) - % | 4.3 | 3.9 | -0.4 |
| Коефициент на безработица (15 - 29 години) - % | 7.9 | 6.5 | -1.4 |
| Коефициент на продължителна безработица - % | 2.2 | 1.9 | -0.3 |
| Обезкуражени лица - общо - хиляди | 40.5 | 22.8 | -17.7 |
| Обезкуражени лица на 15 - 64 години - хиляди | 38.8 | 22.3 | -16.5 |

**Таблица 1**

**Основни показатели за икономическа активност на населението през**

**четвъртото тримесечие на 2023 и 2024 година**

(Продължение)

|  |  |  |  |
| --- | --- | --- | --- |
| **Показател** | **IⅤ**  **тримесечие 2023** | **IⅤ**  **тримесечие 2024** | **Прираст**  **(IⅤ тримесечие 2024 спрямо**  **IⅤ тримесечие 2023)** |
| **Мъже** | | | |
| Коефициент на икономическа активност (15 - 64 години) - % | 77.4 | 77.0 | -0.4 |
| Заети лица - общо - хиляди | 1556.5 | 1544.4 | -12.1 |
| Заети лица на 15 - 64 години - хиляди | 1490.6 | 1476.5 | -14.1 |
| Заети лица на 15 - 24 години - хиляди | 59.8 | 61.9 | 2.1 |
| Заети лица на 15 - 29 години - хиляди | 179.5 | 167.7 | -11.8 |
| Заети лица на 20 - 64 години - хиляди | 1485.8 | 1473.2 | -12.6 |
| Заети лица на 55 - 64 години - хиляди | 318.0 | 324.1 | 6.1 |
| Коефициент на заетост - % | 59.6 | 59.1 | -0.5 |
| Коефициент на заетост (15 - 64 години) - % | 74.0 | 73.5 | -0.5 |
| Коефициент на заетост (15 - 24 години) - % | 19.9 | 20.0 | 0.1 |
| Коефициент на заетост (15 - 29 години) - % | 41.0 | 37.5 | -3.5 |
| Коефициент на заетост (20 - 64 години) - % | 80.1 | 79.9 | -0.2 |
| Коефициент на заетост (55 - 64 години) - % | 73.8 | 74.4 | 0.6 |
| Безработни лица - общо - хиляди | 68.9 | 70.6 | 1.7 |
| Безработни лица на 15 - 64 години - хиляди | 67.9 | 69.4 | 1.5 |
| Безработни лица на 15 - 29 години - хиляди | 14.3 | 13.6 | -0.7 |
| Коефициент на безработица - % | 4.2 | 4.4 | 0.2 |
| Коефициент на безработица (15 - 64 години) - % | 4.4 | 4.5 | 0.1 |
| Коефициент на безработица (15 - 29 години) - % | 7.4 | 7.5 | 0.1 |
| Коефициент на продължителна безработица - % | 2.2 | 2.0 | -0.2 |
| Обезкуражени лица - общо - хиляди | 23.0 | 12.4 | -10.6 |
| Обезкуражени лица на 15 - 64 години - хиляди | 21.7 | 12.4 | -9.3 |

**Таблица 1**

**Основни показатели за икономическа активност на населението през**

**четвъртото тримесечие на 2023 и 2024 година**

(Продължение и край)

|  |  |  |  |
| --- | --- | --- | --- |
| **Показател** | **IⅤ**  **тримесечие 2023** | **IⅤ**  **тримесечие 2024** | **Прираст**  **(IⅤ тримесечие 2024 спрямо IⅤ**  **тримесечие 2023)** |
| **Жени** | | | |
| Коефициент на икономическа активност (15 - 64 години) - % | 69.9 | 70.2 | 0.3 |
| Заети лица - общо - хиляди | 1364.1 | 1384.7 | 20.6 |
| Заети лица на 15 - 64 години - хиляди | 1317.8 | 1332.4 | 14.6 |
| Заети лица на 15 - 24 години - хиляди | 39.0 | 36.7 | -2.3 |
| Заети лица на 15 - 29 години - хиляди | 132.2 | 126.5 | -5.7 |
| Заети лица на 20 - 64 години - хиляди | 1312.8 | 1330.2 | 17.4 |
| Заети лица на 55 - 64 години - хиляди | 300.6 | 312.4 | 11.8 |
| Коефициент на заетост - % | 47.2 | 47.9 | 0.7 |
| Коефициент на заетост (15 - 64 години) - % | 66.9 | 67.9 | 1.0 |
| Коефициент на заетост (15 - 24 години) - % | 13.8 | 12.6 | -1.2 |
| Коефициент на заетост (15 - 29 години) - % | 31.8 | 30.0 | -1.8 |
| Коефициент на заетост (20 - 64 години) - % | 72.1 | 73.6 | 1.5 |
| Коефициент на заетост (55 - 64 години) - % | 64.8 | 67.1 | 2.3 |
| Безработни лица - общо - хиляди | 59.7 | 46.0 | -13.7 |
| Безработни лица на 15 - 64 години - хиляди | 59.0 | 45.2 | -13.8 |
| Безработни лица на 15 - 29 години - хиляди | 12.3 | 7.0 | -5.3 |
| Коефициент на безработица - % | 4.2 | 3.2 | -1.0 |
| Коефициент на безработица (15 - 64 години) - % | 4.3 | 3.3 | -1.0 |
| Коефициент на безработица (15 - 29 години) - % | 8.5 | 5.2 | -3.3 |
| Коефициент на продължителна безработица - % | 2.2 | 1.7 | -0.5 |
| Обезкуражени лица - общо - хиляди | 17.5 | 10.4 | -7.1 |
| Обезкуражени лица на 15 - 64 години - хиляди | 17.0 | 9.9 | -7.1 |